
讙讬讟讬谉 驻讚 注"讘 - 驻讬专讜砖 砖讟讬讬谞讝诇抓

讜讗讬诇讜 诇讗讘讬讬 "讻诇诇" 砖讗诪专 专' 讬讛讜讚讛 讘谉 转讬诪讗 讘讗 诇讗转讜讬讬 [诇讛讘讬讗, 诇专讘讜转] 讙讟 砖诪转谞讛 讗讜转讜 讘讻讱 砖转讗讻诇 讘砖专 讞讝讬专, "讻讝讛 讙讟" 讘讗 诇诪注讜讟讬 [诇诪注讟] 诪拽专讛 讘讜 讛转谞讛 砖转讬讘注诇 诇驻诇讜谞讬, 砖讗讬谞讜 讙讟 注讚 砖转拽讬讬诪讜, 诪讗讞专 砖讬讻讜诇讛 诇拽讬讬诐 转谞讗讬 讝讛 讘讛讬转专.


诪讬转讬讘讬 [诪拽砖讬诐] 诪讘专讬讬转讗 讗讞专转: 讗诐 讗诪专 "讛专讬 讝讛 讙讬讟讱 注诇 诪谞转 砖转讗讻诇讬 讘砖专 讞讝讬专", 讜讻谉 讗 诐 讛讬转讛 讝专讛 (诇讗 讻讛谞转) 讜讛转谞讛 "注诇 诪谞转 砖转讗讻诇讬 讘转专讜诪讛", 讜讻谉 讗诐 讛讬转讛 谞讝讬专讛 鈥� "注诇 诪谞转 砖转砖转讬 讬讬谉", 讗诐 讘讻诇 讗诇讛 谞转拽讬讬诐 讛转谞讗讬 鈥� 讛专讬 讝讛 讙讟, 讜讗诐 诇讗讜 [诇讗] 鈥� 讗讬谞讜 讙讟. 讜讗诐 讻谉 诇专讘讗 谞讬讞讗 [谞讜讞 讛讚讘专], 砖讛专讬 讙诐 讗诐 诪转谞讛 注诪讛 砖转注砖讛 讗讬住讜专 鈥� 转谞讗讬 讛讜讗, 诇讗讘讬讬 拽砖讬讗 [拽砖讛]!


讜诪砖讬讘讬诐: 讗诪专 [讬讻讜诇 讛讬讛 诇讜诪专] 诇讱 讗讘讬讬: 诪讬 住讘专转 [讛讗诐 住讘讜专 讗转讛] 砖讘专讬讬转讗 讝讜 讚讘专讬 讛讻诇 讛讬讗? 鈥� 讗讬谉 讛讚讘专 讻谉, 讛讗 诪谞讬 [讘专讬讬转讗 讝讜 讻砖讬讟转 诪讬 讛讬讗] 鈥� 砖讬讟转 专讘谞谉 [讞讻诪讬诐] 讛讬讗, 讛讞讜诇拽讬诐 注诇 专' 讬讛讜讚讛 讘谉 转讬诪讗, 讜住讘讜专讬诐 砖讗祝 转谞讗讬 砖讗讬 讗驻砖专 诇拽讬讬诪讜 鈥� 转谞讗讬 讛讜讗, 讜专拽 讗诐 谞转拽讬讬诐 鈥� 讬讞讜诇 讛讙讟.


 讜诪拽砖讬诐: 诪驻谞讬 诪讛 讚谞讬诐 讗诐 转谞讗讬 讝讛 谞讬转谉 诇拽讬讬诪讜,  讜讛专讬 讗祝 讗诐 谞讬转谉 诇拽讬讬诪讜 转讬驻讜拽 诇讬讛 [转爪讗 诇讜] 住讬讘讛 讗讞专转 诇讘讟诇 转谞讗讬 讝讛, 砖讛专讬 讝讛 诪转谞讛 注诇 (注讜拽专 讘转谞讗讜) 诪讛 砖讻转讜讘 讘转讜专讛 讛讜讗, 讜讻诇诇 讛讜讗 砖讻诇 讛诪转谞讛 注诇 诪讛 砖讻转讜讘 讘转讜专讛 鈥� 转谞讗讜 讘讟诇!


讻转砖讜讘讛 诇讻讱 讗诪专 专讘 讗讚讗 讘专讬讛 [讘谞讜] 砖诇 专讘 讗讬拽讗: 讻讬 讗诪专讬谞谉 [讻讗砖专 讗谞讜 讗讜诪专讬诐] 诪转谞讛 注诇 诪讛 砖讻转讜讘 讘转讜专讛 转谞讗讜 讘讟诇, 讛专讬 讝讛 讻讙讜谉 砖讗讜诪专 诇讗砖讛 砖讛讜讗 谞讜砖讗 讗讜转讛 注诇 转谞讗讬 砖诇讗 讬转谉 诇讛 砖讗专讛 讻住讜转讛 讜注讜谞转讛, 砖讛讜讗, 讛诪转谞讛, 拽讗 注拽专 [注讜拽专] 讗转 讚讘专讬 转讜专讛 讗诐 讬拽讬讬诐 讗转 讛转谞讗讬, 讗讘诇 讛讻讗 [讻讗谉] 讗讬讛讬 拽讗 注拽专讛 [讛讬讗 注讜拽专转] 讗转 讚讘专讬 讛转讜专讛 讗诐 转拽讬讬诐 讗转 讛转谞讗讬, 讜诇讗 讛讜讗.


诪转拽讬祝 诇讛 [诪拽砖讛 注诇 讻讱] 专讘讬谞讗: 讻诇讜诐 (讛讗诐 诇讗) 拽讗 注拽专讛 讗讬讛讬 [注讜拽专转 讛讬讗] 讗诇讗 讻讚讬 诇拽讬讜诪讬 诇转谞讗讬 讚讬讚讬讛 [诇拽讬讬诐 讗转 讛转谞讗讬 砖诇讜], 讗讬砖转讻讞 讚讗讬讛讜 拽讗 注拽专 [谞诪爪讗 砖讛讜讗 讝讛 砖注讜拽专], 砖讛专讬 讛讜讗 讝讛 砖讛讟讬诇 讗转 讛转谞讗讬 讘讙讟!


讗诇讗 讗诪专 专讘讬谞讗: 讻讬 讗诪专讬谞谉 [讻讗砖专 讗谞讜 讗讜诪专讬诐] 诪转谞讛 注诇 诪讛 砖讻转讜讘 讘转讜专讛 转谞讗讜 讘讟诇, 讛专讬 讝讛 讻讙讜谉 砖讗专讛 讻住讜转讛 讜注讜谞转讛, 砖讜讚讗讬 拽讗 注拽专 [注讜拽专] 讘讻讱 诪讛 砖讻转讜讘 讘转讜专讛 讻讗砖专 讘砖注转 拽讬讚讜砖讬谉 诪转谞讛 注讬诪讛 砖诇讗 讬注砖讛 讝讗转, 讗讘诇 讛讻讗 [讻讗谉] 诪讬 拽讗诪专 [讛讗诐 讛讜讗 讗讜诪专] 诇讛? 讜讻讬 诇讗 住讙讬讗 [讚讬] 诇讛 砖诇讗 讗讻诇讛 [转讗讻诇]? 讛专讬 讗讬谉 讛讜讗 诪讞讬讬讘 讗讜转讛 诇讗讻讜诇, 讜讗诐 转专爪讛 鈥� 砖诇讗 转讬讻讜诇 [转讗讻诇] 讜诇讗 转讬讙专砖 [转转讙专砖], 讜讗诐 讻谉 讘转谞讗讬 讛讝讛 讻砖诇注爪诪讜 讗讬谞讜 注讜拽专 讗转 讚讘专讬 讛转讜专讛, 讜讗诐 转专爪讛 讛讗砖讛 诇诪诇讗 讗转 讛转谞讗讬 鈥� 讛专讬 讛讬讗 诪专爪讜谞讛 注讜拽专转 讗转 讛转讜专讛.


讗 砖谞讬谞讜 讘诪砖谞讛: 讻讬爪讚 讬注砖讛 讻讗砖专 谞转谉 诇讛 讙讟 讜讛转谞讛 转谞讗讬 砖讗讬谞讛 诪讜转专转 诇驻诇讜谞讬 鈥� 讬讟诇谞讜 讛讬诪谞讛 讜讬讞讝讜专 讜讬转谞谞讜 诇讛 讜讬讗诪专 诇讛 "讛专讬 讗转 诪讜转专转 诇讻诇 讗讚诐". 讜砖讜讗诇讬诐: 诪讗谉 [诪讬讛讜] 讛转谞讗 讛住讘讜专 讻讱? 讗诪专 讞讝拽讬讛, 砖讬讟转 专' 砖诪注讜谉 讘谉 讗诇注讝专 讛讬讗.


讚转谞讬讗 [砖讻谉 砖谞讬谞讜 讘讘专讬讬转讗]: 讗诐 谞转谉 讙讟 诇讗砖讛 讘诇讗 砖讬讚注讛 砖讛讜讗 讙讟, 专' 砖诪注讜谉 讘谉 讗诇注讝专 讗讜诪专: 讗讬谉 讙讟 讝讛 诪讜注讬诇 注讚 砖讬讟诇谞讜 讛讬诪谞讛, 讜讬讞讝讜专 讜讬转谞谞讜 诇讛 讜讬讗诪专 诇讛 "讛讬 讙讬讟讱", 讜讗讬诇讜 专讘讬 住讘讜专 砖讗讬谞讜 爪专讬讱 诇转转 讗转 讛讙讟 驻注诐 谞讜住驻转, 讗诇讗 讚讬 诇讜 讘诪讛 砖讗讜诪专 讜诪转拽谉 讗转 讚讘专讬讜. 讜讗诐 讻谉 诪砖谞转谞讜 讻讚注转 专' 砖诪注讜谉 讘谉 讗诇注讝专 讛讬讗, 砖爪专讬讱 诇讞讝讜专 讜诇转转.


专' 讬讜讞谞谉 讗诪专: 讗驻讬诇讜 转讬诪讗 [转讗诪专] 砖讛讜讗 讻砖讬讟转 专讘讬, 讚讬诇讻讜谉 [讛讞讻诐 砖诇讻诐], 讻诇讜诪专, 讞讻诐 讗讞专 砖讘讗 讙诐 讛讜讗 诪讘讘诇, 讛讜讗 专讘 讻讛谞讗, 讗诪专 讘讛住讘专 讛讚讘专: 砖讗谞讬 讛讻讗 [砖讜谞讛 讻讗谉], 讛讜讗讬诇 讜拽谞讗转讜 讘诪拽爪转 诇讬驻住诇 讘讜 (注诇 讬讚讜) 诇讻讛讜谞讛, 砖诇注谞讬谉 讝讛 诇驻讞讜转 讛讜注讬诇 讛讙讟, 谞诪爪讗 砖讘诪讬讚讛 诪住讜讬讬诪转 讞诇 讻讘专 讛讙讟, 讜诇讻谉 讗讬谞讜 讬讻讜诇 诇转拽谉 注诇 讬讚讬 讗诪讬专讛 讘诇讘讚, 讗诇讗 诇讻诇 讛讚注讜转, 讗祝 诇讚注转 专讘讬, 爪专讬讱 砖讬转谞谞讜 诇讛 驻注诐 砖谞讬讛.


讘 砖谞讬谞讜 讘诪砖谞讛 砖讗诐 讛转谞讛 讗转 讛讙讟 讘讻讱 砖诇讗 转讬谞砖讗 诇讗讚诐 诪住讜讬讬诐 讜讻转讘讜 诇转谞讗讬 讝讛 讘转讜讻讜, 讗驻讬诇讜 讞讝专 讜诪讞拽讜 鈥� 驻住讜诇 讛讙讟 讜诇讗 谞讬转谉 诇讙专砖 讘讜 注讜讚. 讗诪专 专讘 住驻专讗: "讻转讘讜 讘转讜讻讜" 转谞谉 [砖谞讬谞讜 讘诪砖谞讛] 讜诇讗 讻砖讗诪专 转谞讗讬 讘注诇 驻讛.


讜转讜讛讬诐: 驻砖讬讟讗 [驻砖讜讟, 诪讜讘谉 诪讗诇讬讜] 讛讚讘专, 讛诇讗 "讻转讘讜 讘转讜讻讜" 转谞谉 [砖谞讬谞讜] 讘诪驻讜专砖! 讜诪砖讬讘讬诐: 诪讛讜 讚转讬诪讗 [砖转讗诪专] 讛谞讬 诪讬诇讬 [讚讘专讬诐 讗诇讛] 砖讙讟 砖讻转讜讘 讘讜 转谞讗讬 砖讻讝讛 驻住讜诇 诇注讜诇诐, 诇讗 谞讗诪专讜 讗诇讗 讘砖讻转讘 讗转 讛转谞讗讬 诇讗讞专 讻转讬讘转 讛转讜专祝, 砖讻讘专 谞讻转讘 注讬拽专讜 砖诇 讛讙讟, 讗讘诇 诇驻谞讬 讻转讬讘转 讛转讜专祝 鈥� 讗驻讬诇讜 讛讬讛 讛转谞讗讬 注诇 驻讛 谞诪讬 [讙诐 讻谉] 驻住讜诇, 诇驻讬 砖转谞讗讬 讝讛 讙讜专注 讗转 讻讜讞讜 砖诇 讛讻转讜讘 讘讙讟, 砖诪转讞讬诇讛 讻转讘 讗转 讛讙讟 诪转讜讱 讻讜讜谞讛 砖讬讛讬讛 讘讜 砖讬讜专, 砖诇讗 转讛讗 诪讜转专转 诇讻诇, 注诇 讻谉 拽讗 诪砖诪注 诇谉 [讛砖诪讬注 诇谞讜] 砖讚讜讜拽讗 讗诐 讻转讘讜 讘转讜讻讜 诪诪砖 讛讜讗 谞驻住诇, 讜讗讬谉 讛讜讗 谞驻住诇 讘诪拽专讛 砖讛转谞讛 转谞讗讬 讘注诇 驻讛. 讜讗诐 注转讛 谞讜转谉 诇讗砖讛 讗转 讛讙讟 讘诇讗 转谞讗讬, 谞转讘讟诇讛 讻讜讜谞转讜 讛专讗砖讜谞讛, 讜讛讙讟 讻砖专.


讜专讘讗 讗诪专: 诇讗 砖谞讜 砖转谞讗讬 讝讛 讻砖讛讜讗 讻转讜讘 讘讙讟 驻讜住诇 讗转 讛讙讟 讗诇讗 砖讻转讘讜 诇讗讞专 讻转讬讘转 讛转讜专祝, 讗讘诇 讗诐 讻转讘讜 诇驻谞讬 讻转讬讘转 讛转讜专祝 鈥� 讗驻讬诇讜 注诇 驻讛 谞诪讬 [讙诐 讻谉] 驻住讜诇.


讜诪注讬专讬诐 讜讗讝讚讗 [讜讛讜诇讱] 专讘讗 诇讟注诪讬讛 [诇讟注诪讜, 诇砖讬讟转讜], 砖讗诪专 诇讛讜 [诇讛诐] 专讘讗 诇讛谞讛讜 讚讻转讘讬 讙讬讟讬 [诇讗讜转诐 砖讻讜转讘讬诐 讙讬讟讬谉]: 砖转拽讜 砖转讜拽讬 [讛砖转讬拽讜] 讗转 讛讘注诇 注讚 讚讻转讘讬转讜 诇讬讛 诇转讜专祝 讚讙讬讟讗 [砖讗转诐 讻讜转讘讬诐 讗转 讛转讜专祝 砖诇 讛讙讟], 讻讚讬 砖诇讗 讬讗诪专 转谞讗讬 讘讙讟, 讜讬驻住诇谞讜.


转谞讜 专讘谞谉 [砖谞讜 讞讻诪讬诐]: 讻诇 讛转谞讗讬谉 驻讜住诇讬谉 讗诐 谞讻转讘讜 讘讙讟, 讗诇讜 讚讘专讬 专讘讬. 讜讞讻诪讬诐 讗讜诪专讬诐: 讻诇 转谞讗讬 砖驻讜住诇 讗诐 讗诪专讜 注诇 驻讛 讘砖注转 诪住讬专转 讛讙讟 诇讗砖讛 鈥� 驻讜住诇 讘讻转讘, 讜讻诇 砖讗讬谞讜 驻讜住诇 注诇 驻讛 鈥� 讗讬谞讜 驻讜住诇 讘讻转讘. 讜诇讻谉, 讻砖讗讜诪专 诇讛 砖讛讙讟 讞诇 诇讙讘讬 讻诇 讛注讜诇诐 "讞讜抓 诪驻诇讜谞讬 "砖驻讜住诇 注诇 驻讛 鈥� 驻讜住诇 讗祝 讘讻转讘, 讜讗诐 讛转谞讛 讘诇砖讜谉 "注诇 诪谞转" 砖转注砖讛 讚讘专 诪住讜讬讬诐, 砖讗讬谞讜 驻讜住诇 注诇 驻讛 鈥� 讗讬谞讜 驻讜住诇 讘讻转讘.


讗诪专 专' 讝讬专讗: 诪讞诇讜拽转 讝讜 讛讬讗 讻砖讻转讘 讗转 讛转谞讗讬 诇驻谞讬 讻转讬讘转 讛转讜专祝, 砖专讘讬 住讘专 [住讘讜专]: 讙讝专讬谞谉 [讙讜讝专讬诐 讗谞讜] 讘诪拽讜诐 砖讻转讘 转谞讗讬 "注诇 诪谞转" 讗讟讜 [诪砖讜诐] 诪拽专讛 砖诪转谞讛 讜讻讜转讘 "讞讜抓 诪驻诇讜谞讬 ", 讜专讘谞谉 住讘专讬 [讜讞讻诪讬诐 住讘讜专讬诐]: 诇讗 讙讝专讬谞谉 [讗讬谉 讗谞讜 讙讜讝专讬诐] 讻砖讻转讘 "注诇 诪谞转" 讗讟讜 [诪砖讜诐] 讛诪拽专讛 砖讻转讘 "讞讜抓". 讗讘诇 讗诐 讻转讘讜 诇讗讞专 讛转讜专祝 鈥�/p>

